Egpaar doodgeskiet, suster gewond(Argieffoto: Nico Strydom) ŉ Jong vrou, haar man en haar suster is die naweek vermoedelik gedurende ŉ gewapende rooftog in die egpaar se huis in die suide van Johannesburg geskiet. Die egpaar, onderskeidelik 23 en 46 jaar oud, is gedurende die voorval doodgeskiet en die suster (27) ernstig gewond gelaat. Kapt. Nokulunga Dube, woordvoerder van die polisie, het gesê twee gewapende verdagtes het Saterdag omstreeks 23:00 toegang tot die erf van ŉ huis in Kiblerpark verkry waarna die een verdagte by die huis in is terwyl die ander buite gewag het. Volgens Dube het die verdagte binne die huis die drie slagoffers gedreig en op kontant aangedring waarna hy hulle na bewering geskiet het. Twee mense is noodlottig gewond terwyl die derde na ŉ hospitaal gehaas is. Ross Campbell, woordvoerder van ER24, sê in ŉ verklaring paramedici is omstreeks 23:04 na die toneel ontbied waar hulle die liggaam van die man saam met die gewonde suster in die huis aangetref het. Sy vrou se liggaam is buite die huis aangetref. Volgens Campbell het al drie slagoffers skietwonde opgedoen. Die egpaar is op die toneel dood verklaar en die suster is na ŉ hospitaal gehaas vir mediese behandeling. Die polisie ondersoek ŉ saak van moord. Enigiemand met inligting rakende die voorval word versoek om dit by die Mondeor-polisie by 011 433 5411/12 aan te meld.